Paprastasis piengrybis
Paprastasis piengrybis (Lactarius trivialis) – piengrybių (Lactarius) genties grybų rūšis. Kepurėlė 7-10 (15) cm, kartais net iki 25 cm skersmens, jauna išgaubta, senesnių paplokščia ar įdubusi, drėgnu oru lipni, gleivėta, iš pradžių gelsva, rusvai gelsva, vėliau pašviesėja iki geltonai rudos. Lakšteliai jaunų balti, senesni gelsvi, geltonai rudi. Pieniškos sultys baltos, išdžiuvusios geltonos, jauni vaisiakūniai labai sultingi. Kotas 5-12 cm ilgio, 1-3 cm storio, rusvai gelsvas, tuščiaviduris, lipnus, slidus, išilgai su duobutėmis. Trama balta, trapi, kartoko, deginančio skonio. Auga liepos–spalio mėnesiais spygliuočių, mišriuose miškuose, pavieniui, kartais gausiai. III kategorijos, valgomas grybas, paprastai sūdomas.